
Deciméter alatti pontosságú helymeghatározás okostelefonnal

Az okostelefonokban található GNSS antenna kis mérete, kevéssé ideális pozíciója miatt hosszú ideig korlátot jelentett a pontosabb helymeghatározásnak, miközben a telefonok használói egyre pontosabb helymeghatározást, akár közlekedési sáv-szintű navigációt várnának el. Ennek orvoslására a Google 2016-tól az azt támogató telefonok esetén lehetővé tette az Androidból a nyers GNSS adatok kiolvasását és mentését, ezt követően a Broadcom piacra dobta az alacsony energiafogyasztású, kétfrekvenciás, okoseszközökbe szánt GNSS-chipjét. Ugyan ez jelentős ugrást jelentett a telefonnal történő helymeghatározásban, ám a tapasztalatok szerint a telefonba épített antennák korlátai miatt nagyon sok a jelvesztés, szakadás, ciklusugrás, emiatt a nyers mérések feldolgozása nehezebb és a korábbi algoritmusok fejlesztését igényli. (Ennek ösztönzésére indította el a Google 2021-ben a Smartphone Decimeter Challenge-t.)
A Google által gyártott Pixel 4 az egyik első telefon, amely az új lehetőséget kihasználva engedélyezi a GNSS fázismérési adatok mentését és utófeldolgozását. Ezen fázismérési adatok ismeretében a GNSS pozíciók pontosságát javíthatjuk a PPK (Post-Processing Kinematic) módszer használatával. Az utófeldolgozáshoz számtalan szoftver áll rendelkezésre, köztük a nyílt forráskódú RTKLIB, amelyet a kiértékelés során használtunk.
Ugyan több tanulmány is született okostelefonnal végzett PPK mérésekből, ám ezeknél általában a telefon mellé kb. 5 m-re elhelyezett bázisállomás adatait használták a feldolgozáshoz. Ezen kívül gyakran a telefon hardverét és szoftverét is módosították. A dolgozatban azt mutatjuk be, hogy gyári állapotú telefonnal 15-20 perces gyorsstatikus mérésekkel, egy néhány kilométerre található bázisállomás méréseit felhasználva is elérhető a 10 cm alatti pontosságú helymeghatározás.



